**זכויותיהם של לסביות, הומואים, טרנסג'נדרים וביסקסואלים (להט"ב) בג'מייקה** כפופות לרדיפה ואפליה רשמית, בעודם מתמודדים עם אתגרים משפטיים וחברתיים שלא נתקלים בהם תושבים הטרוסקסואלים בעלי תחושת התאמה לזהות המגדרית. פעילות הומוסקסואלית מוגדרת כפלילית ונושאת עונש מאסר עד 10 שנים ו/או עבודות כפייה. עם זאת, החוק דווח לאורך השנים כלא נאכף בפועל.

ג'מייקה ידועה זמן רב כמדינה בעלת יחס הומופובי רחב כלפי מערכות יחסים חד-מיניות בקרב האוכלוסייה בעוד סקרים שנעשו בשנים האחרונות הציגו שרוב הג'מייקנים מחזיקים בדעות שליליות כלפי קבלה של להט"ב בחברה. אפליה ואלימות נגד להט"ב מוגדרות כנפוצות מאוד בעוד אזרחי להט"ב בג'מייקה שומרים לעיתים קרובות בסוד על נטייתם המינית או זהותם המגדרית האמיתית. בשנת 2006 המגזין טיים הגדיר את ג'מייקה כ-"מקום הכי הומופובי על פני כדור הארץ", וב-2013 רוב מכריע של להט"ב ג'מייקנים הצהירו שהם נתונים ל-"קבלת אלימות הומופובית בפומבי".

ממשלת ג'מייקה הצהירה בשנת 2012 כי היא "מחויבת למתן יחס שווה והוגן בקרב אזרחיה ומאשרת שלכל אדם שלטענות הזכויות שלו הופרו יש זכות לתבוע פיצוי". הממשלה טענה בנוסף כי "לא קיימת אפליה משפטית נגד אנשים על רקע נטייתם המינית" למרות שדה יורה הפללה של פעילות הומוסקסואלית בהסכמה עדיין בתוקף מאז 1864 על רקע "חוק העבירות נגד האדם 1864" מתקופת השלטון הקולוניאלי של האימפריה הבריטית.

מעמד בחוק
---------

חבר העמים הקריביים (אנ'), אזור האיים הקריביים עם מדינות וטריטוריות דוברות אנגלית שהיוו בעבר את החלק הקריבי של האימפריה הבריטית וכיום הן מוגדרות כחלק מחבר העמים הבריטי, אימצו לאורך השנים את החוקים הבריטיים לאיסור "מעשה סדום" שכלל איסור על קיום פעילות הומוסקסואלית בהסכמה. אולם, החוקים לא היו מוסדרים בקפידה באזור הקריביים כפי שהם היו בממלכה המאוחדת עד לתקופה הוויקטוריאנית. באנגליה חוק איסור מעשה הסדום משנת 1861 שנודע כ-"חוק העבירות נגד האדם 1864" בשאר חלקי האימפריה הבריטית בוטל ב-1967. ג'מייקה, שזכתה בעצמאות שלה מהאימפריה חמש שנים קודם לכן ב-1962, אימצה את החוק שנשאר במקומו עד היום.

### חוק העבירות נגד האדם (1864)

> **סעיף 76. עבירות לא טבעיות.** "כל מי שיורשע בפשע המתועב של קיום מעשה סדום, שבוצע עם אדם או עם כל בעל חיים, דינו להיאסר ולעבוד בעבודות כפייה לתקופה שלא תעלה על 10 שנים".
> 
> 
> **סעיף 77. ניסיון.** "כל מי שינסה לבצע את הפשע המתועב האמור, או יהיה אשם בכל תקיפה בכוונה לבצע אותו, או בכל תקיפה מגונה באדם זכר כלשהו, יהיה אשם בעבירה ויורשע במאסר לתקופה שלא תעלה על שבע שנים, עם או בלי עבודות כפייה".
> 
> 
> **סעיף 79. זעם על הגינות.** "כל אדם זכר אשר, בפומבי או באופן פרטי מבצע, או צד לביצועו של, רוכש או מנסה להשיג את הביצוע של מעשה מגונה גס עם כל אדם זכר אחר, יהיה אשם בעבירה וההרשעה עלייה תינתן לפי שיקול דעתו של בית המשפט למאסר לתקופה שלא תעלה על שנתיים, עם או בלי עבודות כפייה".
> 
> 

"מעשה מגונה גס" איננו מוגדר בפירוש על ידי החוק. לאורך השנים הוא פורש כ-"כוונה לכל סוג של קיום אינטימיות פיזית" לרבות "החזקת ידיים בלבד". לדברי ארגון זכויות האדם הבינלאומי "Human Rights Watch" העיתונות הג'מייקנית "מפרסמת את שמות הגברים שנעצרו בגין החוקים" ובכך, "מביישת אותם ומעמידה אותם בסיכון לפגיעה פיזית. סעיף 79 בחוק הופך להט"ב לקורבנות סחיטה מהשכנים שלהם שיאיימו לדווח עליהם למשטרה". 

> **סעיף 80. עניינים אחרים.** "כל שוטר רשאי לעצור, ללא צו, כל אדם שימצא שוכב או משוטט בכל כביש מהיר, חצר או מקום אחר במהלך הלילה, בין השעה 7 בערב ל-6 בבוקר של היום שלאחר מכן, כשיש לו סיבה טובה לחשוד בביצוע, או עמידה לביצוע פשע כלשהו שמצוין בחוק הזה, ייעצר אדם כזה בהקדם האפשרי ויובא לפני שופט שידון אותו על פי הדין".
> 
> 

למשטרה קיים שיקול דעת רחב במעצר חשודים לפי סעיף 80 שעלול לשמש למעצר הומוסקסואלים שעוסקים בצורות אינטימיות כלשהן עם גבר אחר.

בשנת 2005 הפרלמנט האירופי העביר החלטה שקוראת לג'מייקה לבטל את "חוקי הסדום המיושנים והמפלים" ו-"להיאבק באופן פעיל בהומופוביה הרחבה".

בעקבות ההצהרה של ראש ממשלת ג'מייקה פורשיה סימפסון-מילר כי "אין להפלות אף אחד בגלל נטייתו המינית" ושממשלתה תבקש לבחון את תוכן חוק איסור מעשה הסדום הקיים, עורך הדין ופעיל זכויות הלהט"ב הג'מייקני מוריס טומלינסון (אנ') הגיש תביעה נגד ג'מייקה בוועדה האינטר-אמריקאית לזכויות אדם (אנ') בפברואר 2012 נגד ההפללה הקיימת בחוק הפלילי נגד קיום פעילות הומוסקסואלית בהסכמה. עם זאת, לא נקבע מועד לדיון הראשון בתביעה לאחר שטומלינסון נאלץ לברוח מהמדינה בגלל איומי מוות רבים שקיבל לאחר שידיעות על נישואיו לבן זוגו טום דקר בקנדה הגיעו לתקשורת המקומית.

בשנת 2012, הומוסקסואל ג'מייקני בשם גארת' הנרי ואישה לסבית בשם סימון אדוארדס עתרו לוועדה האינטר-אמריקאית לזכויות אדם על ערעור חוקתיות ההפללה של פעילות הומוסקסואליות בג'מייקה. שניהם טענו בתביעתם שהם נאלצו לברוח מג'מייקה בגלל סעיפי החוק הקיים נגד הומוסקסואליות מחשש לחייהם. הנרי נאלץ להגיש בקשת מקלט בקנדה בשנת 2008 לאחר שספג התקפות חוזרות ונשנות של כנופיות הומופוביות ואכזריות משטרתית על רקע היותו הומוסקסואל. אדוארדס נמלטה גם כן מג'מייקה וקיבלה מקלט בהולנד ב-2008 לאחר שזוג גברים מכנופיה הומופובית ירו אל עבר ביתה וניסו להרוג את שני האחים שלה שאחד מהם הומוסקסואל גלוי. שש שנים מאוחר יותר ביולי 2018 הוועדה הודיעה שהיא תבדוק אם היא יכולה להגיש תביעה כדי לערער על חוקתיות סעיפי החוק הפלילי בג'מייקה נגד קיום פעילות הומוסקסואלית. בדו"ח שלה שמפרט את ההחלטה, הוועדה הכירה בחששות הקורבנות מ-"אפליה ואלימות נגד להט"ב והשפעת סעיפי חוק איסור מעשה הסדום" וציינה בנוסף כי "אם יוכחו העובדות לכאורה הנוגעות לאיומים על ביטחון, יושרה אישית, התערבות בחיים הפרטיים והמשפחתיים, מכשולים במתן הגישה לזכות מגורים והתנועה, קבלת יחס לא שוויוני, היעדר גישה להליך משפטי ראוי ולהגנה משפטית והתערבות בגישה לשירותי בריאות, הסעיפים עלולים לבסס הפרות של האמנה האמריקאית לזכויות אדם". ממשלת ג'מייקה התנגדה לקבילות העתירות והגנה על סעיפי החוק הקיימים. התיק נותר תלוי ועומד נכון לאפריל 2023.

בפברואר 2013 הארגון "AIDS-Free World" הגיש תביעה לבית המשפט העליון של ג'מייקה נגד חוקתיות סעיפי חוק איסור מעשה הסדום בשמו של ג'אבד ג'אגאי שהודיע לארגון שבעל הבית שלו הוציא אותו מביתו בגלל נטייתו החד-מינית. ביוני 2013 החל בית המשפט לדון בתיק. באוגוסט 2014 הארגון נאלץ לבטל את התביעה תוך ציון איומי מוות וחששות לביטחונו האישי של ג'אגאי ושל משפחתו לאחר הגשת התביעה.

מפגינים במצעד הגאווה בקלן, גרמניה, מוחים נגד מדינות שמפלילות הומוסקסואליות, 2014
בנובמבר 2015, הפעיל טומלינסון הגיש תביעה נוספת לבית המשפט העליון של ג'מייקה נגד סעיפי החוק בעודו מצהיר שהם מפרים סעיפים שונים בחוקת ג'מייקה בהם הזכות לפרטיות. טומלינסון הוסיף שתוכן חוק איסור מעשה הסדום "מפר את הזכות להגנה מפני ענישה לא אנושית, משפילה או מיחס אחר". תביעתו נתמכה על ידי הארגונים למאבק במחלת האיידס: הרשת המשפטית של HIV/איידס הקנדית (אנ') ו-"AIDS-Free World". בפברואר 2016 בית המשפט ערך דיון ראשון בתיק. הסנגורית הציבורית ארלין הריסון הנרי ביקשה להצטרף לתביעה לצידו של טומלינסון. ביולי 2016 בית המשפט דחה את הנרי מלהשתתף בתביעה והיא ביקשה רשות לערער על דחיית ההשתתפות לבית המשפט לערעורים. בית המשפט העליון השעה את הדיון בתיק עד להחלטת בית המשפט לערעורים. לאחר עיכוב של שנתיים, אישר בית המשפט לערעורים את פסיקת בית המשפט העליון שאסרה על הנרי להצטרף לטומלינסון בתביעה. התביעה של טומלינסון נותרה תלויה ועומדת נכון לאפריל 2023.

בדצמבר 2018 המליצה ועדה פרלמנטרית ג'מייקנית לקיים "משאל עם לאומי על ביטול חוק איסור מעשה הסדום". ההמלצה זכתה לביקורות שליליות מצד פעילי זכויות אדם שהצהירו כי "אין צורך בקיום משאל עם" לגבי ביטול החוק והוסיפו שהאוכלוסייה צריכה "להישאר מחוץ למה שקורה בחדרי השינה של הומוסקסואלים".

הכרה במערכות יחסים חד-מיניות
----------------------------

ג'מייקה אינה מכירה בנישואים חד-מיניים, וגם לא בכל צורה של זוגיות חד-מינית (איחוד אזרחי, נישואי חוזה, מעמד ידועים בציבור). לצד אי הכרתה של ג'מייקה במערכות יחסים הומוסקסואליות, ישנה הגבלה בחוקת המדינה (אנ') שמגדירה נישואים כאיחוד הטרוסקסואלי בין גבר לאישה בלבד מאז 1962.

בשנת 2011, הפרלמנט הג'מייקני (אנ') העביר את "חוק מגילת הזכויות והחירויות היסודיות (תיקון חוקתי), 2011" שאסר במפורש על הכרה בנישואים חד-מיניים דה יורה וכל סוג אחר של הכרה מוגבלת יותר במערכות יחסים שאינן מוגדרות בין בני זוג מהמין השני במדינה.

בשנת 2012, ניקול י. דניס-בן, אזרחית אמריקאית ילידת ג'מייקה ובת זוגה אמה בן ערכו את החתונה הלסבית שנודעה כראשונה בג'מייקה. למרות שנישואיהן לא הוכרו חוקית במדינה הן היו רשומות כנשואות במדינת ניו יורק, מקום מגוריהן. בנות הזוג ערכו את טקס החגיגה בג'מייקה לאחר שנישאו כחוק בארצות הברית.

בשנת 2019 ראש הממשלה אנדרו הולנס ממפלגת הלייבור וראש האופוזיציה פיטר פיליפס (אנ') ממפלגת העם הלאומית הצהירו על התנגדותם להכשרה של נישואים חד-מיניים.

ביולי 2019, לאחר שדיבר בעבר והגיש מספר תביעות משפטיות נגד התייחסות הסעיפים בחוק הפלילי של ג'מייקה לקיום פעילות הומוסקסואלית, מוריס טומלינסון עתר לוועדה הבין-אמריקאית לזכויות אדם בבקשה שתקבע שסעיף 18(2) של חוקת ג'מייקה שמכיר בנישואים הטרוסקסואלים בלבד מפר סעיפים שונים של האמנה האמריקאית לזכויות אדם שעלייה חתומה ג'מייקה. לטענת טומלינסון, מכיוון שהחוקה הג'מייקנית אינה מכירה בנישואים חד-מיניים, הוא ובעלו טום דקר אינם רשאים ליהנות מההטבות וההכרות המשפטיות שניתנות לזוגות מהמין השני. העתירה גם מצהירה כי מתוקף האיסור החוקתי שקיים בהכרה בכל צורה של זוגיות חד-מינית, לא קיימת עבורו ועבור בן זוגו זכות להיות מוכרים כזוג על פי החוק הג'מייקני. העתירה מבקשת מהוועדה "לדרוש מג'מייקה למלא את חובותיה לזכויות האדם על פי האמנה ולקרוא לממשלה לבטל את סעיף 18(2) בחוקה כדי לעמוד בהתחייבויותיה של המדינה לסעיפי האמנה". בנוסף טומלינסון קורא בעתירה לוועדה להמליץ לממשלה לאפשר התאזרחות של בני זוג חד-מיניים של אזרחים ג'מייקנים באותם תנאים שניתנים עבור בני זוג הטרוסקסואלים של אזרחים ג'מייקנים ולוודא שממשלת ג'מייקה תגנה ותפקח על הפרות חמורות של זכויות אדם בהם גילויי אפליה, דברי שטנה ופשעי שנאה נגד אזרחי להט"ב ג'מייקנים. ב-18 ביולי 2019 נשלח מכתב לשגרירה אודרי מרקס (אנ'), הנציגה הקבועה של ג'מייקה בארגון מדינות אמריקה, בבקשה לקבל תגובה ממשלתית לעתירה לאחר שלושה חודשים.

הגנה מפני אפליה
---------------

לא קיימים חוקים שמכסים אפליה על רקע נטייה מינית או זהות מגדרית בג'מייקה.

לדברי הוועדה האינטר-אמריקאית לזכויות אדם לג'מייקה, "לא קיים חוק שאוסר על אפליה של אדם על בסיס נטייתו המינית, זהותו המגדרית או הביטוי המגדרי שלו. אין חקיקה שמתייחסת לפשעי שנאה בג'מייקה". עם זאת, צווי סגל שירות המדינה 2004 שיש להם תוקף של חוק מגינים על עובדי ציבור מפני אפליה על רקע נטייה מינית מאז 2004.

תנאי מחיה
---------

לג'מייקה קיים מבנה חברתי שנשלט מאוד על ידי גברים. כתוצאה מכך, יחסים הטרוסקסואלים זוכים לשבחים כסימנים של גבריות במילים של שירים פופולריים, במיוחד בז'אנר הדאנסהול בניגוד ליחסים הומוסקסואלים שנתפסים כפגיעה אפשרית ב-"אידיאל" הגברי. מוזיקה ג'מייקנית אוכפת באופן דומה הטרונורמטיביות ורטוריקה הומופוביה אגרסיבית בתרבות הג'מייקנית. הפזמון של שיר הדאנסהול הג'מייקני "Boom Bye Bye" של הזמר בוג'ו בנטון (אנ') משנת 1992 קרא במפורש לרצח של גברים שמקיימים יחסי מין עם גברים. הנרטיב הזה נפוץ למדי במוזיקת דאנסהול ומשקף את ההומופוביה שתוארה לאורך השנים כ-"נוכחת להפליא" בג'מייקה. עמדות הומופוביות אגרסיביות בג'מייקה מיוחסות בעיקר לנורמות קיימות של היפר-גבריות שמקבילה למאצ'ואיזם שנוכח לרוב במרכז ודרום אמריקה. ב-20 במרץ 2019 בנטון וצוות ההפקה שלו הסירו רשמית את "Boom Bye Bye" מקטלוג השירים שלו ופלטפורמות הזרמת מדיה כגון אפל מיוזיק וספוטיפיי.

הרטוריקה ההומופובית בג'מייקה מושרשת גם כן בתאוריה השגויה של קשר בין הומוסקסואליות עם קולוניאליזם זר ובהרחבה של גילויי הומופוביה עם אקטיביזם אנטי-קולוניאלי, רטוריקה שקיימת במדינות נוספות בחבר העמים הבריטי ויבשת אפריקה שנשלטו בעבר על ידי האימפריה הבריטית. ד"ר וויין מרשל (אנ'), פרופסור לאתנומוזיקולוגיה ממכללת ברקלי למוזיקה הצהיר שבג'מייקה מאמינים כי הומוסקסואליות היא "תוצר דקדנטי של המערב" ולכן "יש להתנגד לה לצד צורות אחרות של קולוניזציה, תרבותית או פוליטית". תחושה זו מוצגת בשיר הדאנסהול הג'מייקני "Dem Bow" של המוזיקאי שבא ראנקס (אנ') שבו פעילות הומוסקסואלית שמכונה "מעשה סדום" מגונה בצורה אלימה ומוגדרת כ-"כניעה לשלטון קולוניאליסטי" לצד קריאה ל-"מתן חופש לאנשים שחורים".

גבריות ג'מייקנית מוגדרת באופן רחב באוכלוסייה המדינה כאנטיתזה להומוסקסואליות. לדברי ד"ר קינגסלי רגאשנטי סטיוארט, פרופסור לאנתרופולוגיה באוניברסיטת איי הודו המערבית, "הרבה גברים ג'מייקנים, אם תקראו להם הומוסקסואלים, הם יתחילו מיד להיות אלימים... זה העלבון הגרוע ביותר מבחינתם שאפשר לתת להם. רגשות הומופובים משפיעים כמעט על כל היבט של החברה הג'מייקנית ומעצבים את השפה היומיומית של הצעירים".

### לסביות

בשנת 1999, עורכן הדין הג'מייקני בעל הטור בעיתון ג'מייקה גלינר (אנ'), מוריס קרגיל (אנ'), בהתייחסות שלו לנושאי סביבה ונטייה מינית, כתב לגבי נטיות מיניות לסביות באומרו:

> "נראה שיש היגיון מסוים בהומוסקסואליות נשית. שכן אם זה נכון, בגדול, אנו רוכשים את הנטיות המיניות הראשונות שלנו בינקות, ילדות שמלטפות ומקבלות ליטופים על ידי אמותיהן, אחיות וקרובות משפחה רוכשות מה שניתן לומר כחיבה מינית "נורמלית" למין שלהן. אבל זה לא נכון לגבי ילדים זכרים. לכן, נראה לי שיש הבדל מהותי מאוד בין הומוסקסואליות גברית ונשית".
> 
> 

לאורך השנים ארגון זכויות האדם אמנסטי אינטרנשיונל הצהיר על קבלת דיווחים על גילויי אפליה ופשעי שנאה כלפי לסביות ג'מייקניות שכללו צורות שונות של אלימות בין היתר באמצעות אונס, אונס מתקן וצורות נוספות של אלימות מינית. על פי הדיווחים, לסביות הותקפו בטענה שהיו בעלות מראה גופני "גברי" או "סימנים גלויים אחרים של מיניות". חלק מהדיווחים כללו גם כן חטיפות ומקרי אונס שהגיעו מקהילות בתוך ערים שלגביהן ארגונים לא ממשלתיים מקומיים הביעו דאגה על נוכחות מקרים רבים של אלימות נגד נשים.

### סקירה תקופתית אוניברסלית של מועצת האו"ם לזכויות אדם

מועצת האו"ם לזכויות אדם השלימה בשנת 2011 את הסקירה התקופתית האוניברסלית שלה (אנ') בנוגע למעמד זכויות האדם בג'מייקה. בדו"ח שלה בסיום הסקירה הצהירה באומרה,

> "ג'מייקה הדגישה כי למרות שקיום פעילות הומוסקסואלית בין גברים בוגרים בהסכמה נותר אסור על פי חוק, לא הייתה אפליה משפטית נגד אנשים על רקע נטייתם המינית. ג'מייקה ציינה כי החוק הג'מייקני לא הפליל את נטייתם המינית של לסביות, הומוסקסואלים, ביסקסואלים וטרנסג'נדרים וגם הממשלה לא הסכימה לגילויי אפליה או אלימות כלפי לסביות, הומוסקסואלים, ביסקסואלים וטרנסג'נדרים. לא נמצאו מקרים אמינים של מעצרים שרירותיים ו/או הטרדה של אנשים כאלה על ידי המשטרה, וגם לא הייתה קיימת מדיניות רשמית כזו. ג'מייקה הצהירה כי סוגיית ההומוסקסואליות הגברית נושאת רגישות רבה בחברה הג'מייקנית שבה נורמות תרבותיות עומדות בבסיס הדחייה של פעילות הומוסקסואלית גברית על ידי רוב גדול של ג'מייקנים ושהממשלה מחויבת להבטיח שכלל האזרחים יהיו מוגנים מפני אלימות".
> 
> 

במהלך פגישת עבודה של המועצה משלחת אוסטרליה המליצה לג'מייקה לבטל את הסעיפים בחוק הפלילי הקיים שמפלילים פעילות הומוסקסואלית בין מבוגרים בהסכמה ו-"לגנות בפומבי אמירות הומופוביות של עובדי ציבור".  הולנד הביעה דאגה מהאפליה הקיימת נגד להט"ב ג'מייקנים והוסיפה שההפללה הקיימת של פעילות הומוסקסואלית בין מבוגרים בהסכמה "תורמת לבעיה". משלחת ארצות הברית הצהירה על "דאגה לגבי נוכחות האפליה, האלימות והניצול במיוחד נגד לסביות, הומוסקסואלים, ביסקסואלים וטרנסג'נדרים". סלובניה הצהירה כי "ההתעללות וההטרדה נגד להט"ב ג'מייקנים על ידי פקידי אכיפת החוק מדאיגות ביותר". הממלכה המאוחדת המליצה לג'מייקה לקדם סובלנות ולנקוט באמצעים להפסקת גילויי האפליה שקיימים נגד להט"ב. שוודיה הביעה דאגה מההפללה הקיימת של קיום פעילות הומוסקסואלית בהסכמה בין גברים בוגרים וחקרה אם קיימות יוזמות כלשהן לביטולן על ידי ממשלת ג'מייקה.

ג'מייקה סירבה לקבל את ההמלצות והמשלחת מטעמה הצהירה באומרה: 

> "ג'מייקה ציינה כי נטייה מינית לא מופללת אלא רק קיום מעשה ספציפי. ג'מייקה מודעת לחששות הקיימים ומצהירה שמדובר בנושא רגיש. הממשלה העלתה את המודעות הציבורית לגבי סוגיות של אפליה ונטייה מינית ותמשיך לעשות זאת אבל זה מצריך משאבים".
> 
> 

### אלימות

בשנת 2012 ארגונים לא ממשלתיים למען זכויות אדם וגופים ממשלתיים כאחד הסכימו כי אלימות נגד להט"ב בעיקר מצד אזרחים פרטיים הייתה נפוצה בג'מייקה. ארגון זכויות הלהט"ב "The Jamaican Forum for Lesbians, All-Sexuals and Gays" המשיך לדווח על "הפרות חמורות של זכויות אדם" שכללו "תקיפה בנשק קטלני, אונס מתקן של נשים שהואשמו בהיותן לסביות, מעצרים שרירותיים, תקיפות על ידי המון זועם, דקירות, הטרדה של הומוסקסואלים ולסביות על ידי צוות בתי החולים והסוהר וירי ממוקד נגד קבוצות אנשים כאלה". לדברי הלשכה לדמוקרטיה, זכויות אדם ועבודה במחלקת המדינה של ארצות הברית "לעיתים קרובות המשטרה המקומית לא ביצעה חקירות לאחר אירועים כאלה. במהלך 2012 הארגון "J-FLAG" קיבל 68 דיווחים על הטרדה או התעללות על רקע מיני נגד אזרחי להט"ב, שכללו 53 מקרים של ניסיונות או התעללות, תקיפות שכללו לפחות שני נרצחים ו-15 דיווחים על להט"ב שנעקרו מביתם. נתוני "J-FLAG" הראו שצעירים בגילאי 18 עד 29 "המשיכו לשאת בנטל של אלימות שמבוססת על רקע נטייה מינית". בבתי הסוהר בג'מייקה היו דיווחים רבים ב-2012 על אלימות נגד אסירים הומוסקסואלים שבוצעו על ידי סוהרים ואסירים אחרים, אך מעט מהאסירים ביקשו עזרה רפואית לאחר מכן דרך מערכות בתי הסוהר. באותה שנה, סקר שנערך חשף שלמעלה מ-900,000 ג'מייקנים שמהווים שליש מאוכלוסיית המדינה האמינו שהממשלה "לא עושה מספיק כדי להגן על להט"ב מפני אפליה".

הארגון אמנסטי אינטרנשיונל הצהיר שקיבל דיווחים רבים על "פעילות ערנית נגד הומוסקסואלים על ידי חברי הקהילה המקומית" ו-"התעללות או עינויים על ידי המשטרה". הארגון הצהיר באומרו כי "הומוסקסואלים ולסביות הוכו, נחתכו, נשרפו, נאנסו ונורו על רקע נטייתם המינית. אנו מודאגים מכך שהדיווחים הללו הם רק קצה הקרחון. הומוסקסואלים רבים בג'מייקה מפחדים ללכת לרשויות ולבקש עזרה". אלימות זו גרמה למספר רחב של להט"ב ג'מייקנים להפוך למבקשי מקלט, לרוב בקנדה וארצות הברית. בינואר 2019, במהלך מסיבת עיתונאים במונטיגו ביי הצהיר שר התיירות הג'מייקני דונובן ווייט כי "תיירים הומוסקסואלים מוזמנים לג'מייקה. ג'מייקנים לא מביעים עוינות כלפי תיירים הומוסקסואלים".

#### אירועים

ביוני 2004, אחד מהחברים המייסדים של "The Jamaican Forum for Lesbians, All-Sexuals and Gays" ופעילי זכויות הלהט"ב המובילים בג'מייקה, בריאן וויליאמסון (אנ'), נדקר למוות בביתו. המשטרה קבעה כי הרצח היה תוצאה של שוד אך "J-FLAG" טען שההתנקשות בו הייתה פשע שנאה על רקע נטייתו החד-מינית. החוקרת רבקה שלייפר מהארגון "Human Rights Watch" נפגשה באותו יום עם וויליאמסון והגיעה לביתו זמן קצר לאחר שגופתו התגלתה. הארגון הצהיר בתגובה:

> "היא מצאה קהל קטן שר ורוקד. איש אחד קרא "באטי בוי (אנ') (ביטוי סלנג ג'מייקני שמשמש לעיתים קרובות להתייחסות לגבר הומוסקסואל או נשי) הוא מת". אחרים חגגו, צחקו וצעקו "בואו נביא אותם אחד בכל פעם", "זה מה שאתה מקבל על חטא". אחרים שרו את "Boom bye bye", שורה מתוך שיר דאנסהול של הזמר הג'מייקני בוג'ו בנטון על ירי ושריפת גברים הומוסקסואלים".
> 
> 

"Human Rights Watch" דיווח שהמשטרה סייעה לחשוד ברצח של וויליאמסון להתחמק מזיהוי, וסירבה בעקביות לחקור את האפשרות של מניע הומופובי לרצח. הקצין הבכיר האחראי לחקירה טען באומרו כי "רוב האלימות נגד הומוסקסואלים היא פנימית. אין לנו מקרים של גברים הומוסקסואלים מוכים (על ידי הטרוסקסואלים)".

שנה לאחר מכן, חבר של וויליאמסון, לנפורד הארווי (אנ'), הומוסקסואל שעבד בקבוצה למאבק במחלת האיידס "Jamaica AIDS Support for Life" נורה למוות בציון יום האיידס העולמי ב-1 בדצמבר 2005. על פי הדיווחים, חמושים פרצו לביתו ודרשו את הכסף שיש לו בזמן שהם שואלים אותו "אתה באטי בוי?". איבון מק'קלה סוברס, ראש הארגון משפחות נגד טרור מדיני הצהיר בתגובה לאירוע "אני חושב שהשתיקה שלו, הסירוב שלו לענות על השאלה הזאת, חתמו על זה". סוברס הוסיף כי "הם פתחו לאחר מכן את המחשב הנייד שלו וראו תמונה שלו עם בן זוגו בחיבוק שהראה שהם ביחד. אז הם הוציאו אותו מהבית ורצחו אותו". שישה חשודים הואשמו בהריגה. משפטם החל ולאחר מכן נדחה ב-2007. הוא חודש ב-2012 ובשנת 2014 שוחרר אחד הנאשמים לחופשי.

בנובמבר 2012, שני מאבטחים בקמפוס אוניברסיטאי הכו סטודנט הומוסקסואל שלפי הדיווחים חיפש מסתור מהמון של סטודנטים הומופובים שרדפו אחריו על מנת להכות אותו. חברת האבטחה פיטרה את שני המאבטחים והאירוע גונה על ידי האוניברסיטה וכן חברת האבטחה. האוניברסיטה הקימה בעקבות האירוע קבוצת עבודה לפיתוח תוכנית רגישות וחינוך להתמודדות עם חוסר סובלנות ובריונות.

ביולי 2013, המון זועם בסנט ג'יימס (אנ') רצח את דוויין ג'ונס (אנ'), נער בן 16 שהזדהה כא-בינארי. ג'ונס הוטרד בבית הספר שלו על רקע זהותו ובגיל 14 הוצא מהבית שלו על ידי אביו. הוא עבר לגור בבית נטוש במונטיגו ביי עם חבריו. בערב ה-21 ביולי 2013 הם נסעו יחד לאזור למרכז העיר והשתתפו במסיבת ריקודים. כשכמה גברים במסיבה גילו שג'ונס שביצע קרוס-דרסינג בלבוש נשי איננו נקבה, הם התעמתו איתו ותקפו אותו. ג'ונס הוכה, נדקר, נורה ונדרס עם מכונית של אחד התוקפים ומת בשעות הבוקר המוקדמות. הרצח משך תשומת לב בינלאומית ותגובות זועמות במיוחד באמריקה הצפונית וגינויים רבים על ידי ארגוני זכויות אדם. המשטרה חקרה את הרצח אולם, איש לא נעצר או הואשם ברציחתו של ג'ונס והפשע עדיין נותר לא פתור נכון לאפריל 2023. באוגוסט 2013, דין מוריה, איש עסקים הומוסקסואל גלוי במונטיגו ביי, נדקר למוות בביתו. לאחר מכן ביתו הוצת ומכוניתו נגנבה. בעקבות הרצח נפתחה חקירה על מנת לקבוע האם מוריה היה קורבן לרצח על רקע נטייתו המינית. פעילים מקומיים ובינלאומיים למען זכויות להט"ב טענו כי הרצח הוא פשע שנאה על רקע הומופוביה. ב-2014 הואשם נער בן 19 ברצח של מוריה. באותו חודש בשנת 2013 שני גברים שנראו על ידי המון זועם כהומוסקסואלים נאלצו למצוא מחסה בתחנת משטרה לאחר שעברו תאונת דרכים קלה.

באוגוסט 2017, דקסטר פוטינגר, פעיל להט"ב ג'מייקני ומעצב אופנה שהיה אחראי על תלבושות המשתתפים באירועי הגאווה "Jamaica Pride" בשנים 2016 ו-2017, נשדד ונמצא מת עם 25 דקירות סכין בביתו בסנט אנדרו. באפריל 2019 במה שתואר כהגנה על רקע "Gay panic defense", רומאריו בראון, שהואשם תחילה ברצח פוטינגר, הודה בעבירה הפחותה של הריגה לאחר שהצהרת ההגנה שלו חשפה כי מעשיו נגרמו לאחר "פרובוקציה של המנוח". במאי 2019 הוא נידון ל-12 שנות מאסר בגין הריגה בלבד. משפחתו של פוטינגר הביעה תגובות זועמות על פסק הדין שאותו כינתה כ-"קצר מדי" בייחס לפשע שביצע בראון והתנגדה לאמינות של הטענות שלו למניע הרצח.

### פוליטיקה

לאורך השנים, אף אחת משתי המפלגות הפוליטיות הגדולות בג'מייקה לא הביעה תמיכה רשמית כלשהי בחקיקת זכויות להט"ב. במהלך הבחירות הכלליות בשנת 2002 (אנ'), מפלגת הלייבור של ג'מייקה אימצה את השיר "Chi Chi Man" מאת הקבוצה T.O.K. (אנ') שכלל משפטים שקידמו רצח של הומוסקסואלים, כשיר הנושא שלה. באפריל 2006, מנהיג האופוזיציה וראש הממשלה לעתיד, ברוס גולדינג, נשבע כי "הומוסקסואלים לא ימצאו נחמה באף קבינט שיוקם על ידו". שנתיים לאחר מכן כשנשאל אם להט"ב ג'מייקנים יכולים לכהן בקבינט הממשלתי הוא הגיב: "בטח שהם יכולים לכהן בקבינט, אבל לא שלי". מפלגת התנועה הלאומית הדמוקרטית (אנ') מתנגדת לחקיקת זכויות להט"ב על רקע דתי לצד המפלגה הכלכלית השמאלנית יותר במפה הפוליטית, מפלגת העם הלאומית.

בעימות בסוף דצמבר 2011 בין מנהיגת האופוזיציה וראש הממשלה לעתיד פורשיה סימפסון-מילר ממפלגת העם הלאומית (PNP) לבין ראש הממשלה אנדרו הולנס ששודר בטלוויזיה סימפסון-מילר הצהירה שהיא "תמנה כל מי שתרגיש שהכי מתאים לקבינט שלה ללא קשר לנטייתו המינית" והוסיפה שהיא "רוצה לראות הצבעות מצפון מותרות על ידי המפלגות הגדולות בנושאי זכויות להט"ב בפרלמנט". למרות שהיא ספגה לאחר מכן ביקורות שליליות על רקע הומופובי ממבקרים דתיים, זה לא השפיע על הניצחון המוחלט של "PNP" בבחירות הכלליות ב-29 בדצמבר 2011 (אנ') וההפיכה שלה לראש ממשלת ג'מייקה ב-5 בינואר 2012.

תרבות
-----

### ספרות להט"ב ג'מייקנית

דיוקן משנת 1920 של הסופר קלוד מקיי (אנ') שמוגדר כאחד ממחברי הספרות הג'מייקנים הראשונים שכתבו בגלוי על הומוסקסואליות
להט"ב מוזכרים בעבודות של מספר סופרים ג'מייקנים בהם קלוד מקיי שעזב את ג'מייקה בשנת 1912 כדי לפתח את קריירת הכתיבה שלו בהארלם, ארצות הברית. מקיי ידוע בין מחברי הספרות הג'מייקנים הראשונים שכתבו על מערכות יחסים חד-מיניות. עם זאת, הוא נמנע מלהיות גלוי לגבי הנטייה המינית שלו לאורך השנים. ברומנים שלו "בית להארלם" (1928) ו-"בנג'ו" (1929) הוא כתב על "עולמות הומוסוציאליים" שבהם גברים עוסקים בפעילות הומוסקסואלית עם גברים אחרים.

### תיאור של להט"ב במוזיקת פופ ג'מייקנית

לתרבות הפופולרית של ג'מייקה יש מסורת חזקה של מוזיקה שכוללת את הסגנונות רגאיי ודאנסהול. בעקבות זאת לאמנים מפורסמים מהז'אנרים יש השפעה על הדעה הרווחת בקרב האוכלוסייה. מחלקת המדינה של ארצות הברית אמרה שבשנת 2012 "באמצעות השירים וההתנהגות של מספר מוזיקאים, תרבות הדאנסהול סייעה להנציח את ההומופוביה בג'מייקה". בסקירה של ג'מייקה משנת 2011 על ציות המדינה לעקורונות האמנה הבינלאומית בדבר זכויות אזרחיות ומדיניות, ועדת האו"ם לזכויות אדם הביעה גינוי ל-"טקסטים האלימים של מוזיקאים ובדרנים שמסיתים לאלימות נגד הומוסקסואלים" והמליצה לג'מייקה "לחקור, להטיל סנקציות ולהעמיד לדין" את מי שמתבטאים בצורה כזאת.

בשנת 2022 במהלך ציון חודש הגאווה (יוני), הזמר הקנדי יליד ג'מייקה מארק קלנון (אנ') פרסם את הוידאו קליפ לשיר שלו "Kingston" שהציג עלילה רומנטית בין קלנון לדוגמן ז'אן ז'וליאן האזומי. הקליפ, שצולם בקינגסטון ובוים על ידי קלנון והיוצר הקנדי מת'יו הוברט מוריי (אנ'), הפך לווידאו קליפ הראשון בכל הזמנים שצולם בג'מייקה שהציג אהבה רומנטית בין זוג גברים הומוסקסואלים.

בריאות
------

### HIV/איידס

בשנת 2004 הארגון "Human Rights Watch" פרסם דו"ח על מצבם הבריאותי של אזרחי להט"ב בג'מייקה. הדו"ח תיעד גילויי הומופוביה רחבה והצהיר שרמת חוסר הסובלנות הגבוהה בקרב האוכלוסייה הג'מייקנית נגד זוגות חד-מיניים וטרנסג'נדרים "פוגעת במאמצים הציבוריים להילחם באלימות ומחלות ה-HIV/איידס". האופן שבו הג'מייקנים מקשרים בין HIV/איידס לקיום פעילות הומוסקסואלית עוצב בחלקו על ידי הסיקור התקשורתי הבינלאומי בתחילת המגפה בשנות ה-80 של המאה ה-20. ד"ר רוברט קאר (אנ') שמוכר כאחד החוקרים המובילים בעולם בנושאי כוחות תרבותיים והתפשטות מגפת ה-HIV, הצהיר:

> "איידס בג'מייקה נתפסה כמחלה של הומוסקסואלים, לבנים, גברים מאמריקה הצפונית. אנשים ממש פחדו מזה. לא היו טיפולים זמינים בקריביים באותה תקופה אז איידס באמת היה גזר דין מוות. לקרוא למה שקורה כאן "סטיגמה ואפליה" זה באמת בלשון המעטה. בגטאות שמו צמיגים סביב אנשים שחולים באיידס והציתו אותם באש. הם הרגו הומוסקסואלים כי הם חשבו שאיידס מדבק. זו הייתה סביבה מאוד קיצונית ודברים נוראיים באמת קרו".
> 
> 

### בריאות הנפש

במחקר שנערך על ידי כתב העת הבינלאומי לבריאות מינית בשנת 2007 שבו נבחרו להט"ב מקבוצות לתמיכה במיעוטים מיניים, זכויות אדם וטיפול ומניעה של HIV/איידס כנסקרים, 13% מהאנשים שרואיינו אובחנו עם דיכאון ו-11% עמדו בקריטריונים לשימוש בסמים. 76% מהנסקרים דיווחו כי הם היו קורבנות לחוויות פוגעניות מהסביבה הקרובה שלהם עד 12 חודשים לפני המחקר ו-19% מתוכם דיווחו על סבל מאלימות פיזית. ישנן מספר קבוצות תמיכה למיעוטים מיניים ותוכניות למאבק ב-HIV/איידס שקיימות בג'מייקה שמספקות תמיכה חברתית, שירותי מידע, ייעוץ, ייצוג משפטי וחינוך. עם זאת, רבים טוענים שהתוכניות האלו חסרות ארגון ולא כוללות מספיק יועצים לבריאות הנפש.

תנועות להט"ב
------------

בשנת 2015 קיימה ג'מייקה את ציון אירוע הגאווה הראשון בשטחה שכונה "PRIDEJA", אירוע בן שבוע שמשמש להדגשת מאמצי האי להתמודד עם הטרדות ואלימות נגד להט"ב. עם זאת, לא התקיים מצעד במהלך ציון האירוע מכיוון שהיה מסוכן עבור בטיחות הצועדים לדברי "J-FLAG". ראש עיריית הבירה קינגסטון, אנג'לה בראון-בורק (אנ') נאמה באירוע והביעה את תמיכתה באומרה "אני באה מנקודת מבט שיש לי כראש עיר אחריות כלפי כל האזרחים של קינגסטון. יש אנשים שהם מיעוטים שנאבקו על זהותם ומצאו את המרחב שלהם. חשוב לנו לספק להם מרחבים בטוחים". לאחר מכן פרסם שר המשפטים מארק גולדינג (אנ') הצהרה לתמיכתו בקיום האירוע באומרו "אני תומך בזכותם של כל הג'מייקנים, כולל חברי קהילת הלהט"ב, להביע את דעתם בכל אמצעי חוקי. כאשר קהילת הלהט"ב יוצאת לשבוע של פעילויות לבניית מודעות לזכויות ולצרכים של חבריה, אני קורא לכל הג'מייקנים לכבד את זכותם לעשות זאת בשלום". השחקן הקנדי אליוט פייג' השתתף באירוע. בשנת 2018 העיר אירחה את אירוע הגאווה "קבלת הקוקטיילים" במשותף עם הממונה על העניינים של שגרירות ארצות הברית בג'מייקה, הנציב העליון של הממלכה המאוחדת לג'מייקה (אנ') והנציב העליון של קנדה לג'מייקה. מאז, החל להיות מצוין בכל שנה.

באוקטובר 2015 נערך לראשונה מצעד גאווה במונטגו ביי ומצוין מדי שנה מאז. מספר המפגינים גדל מ-150 איש בשנת 2015, והתרחב ליותר מ-300 ב-2016, ל-850 ב-2017 ולמעלה מ-1,000 בשנת 2018. במהלך ציון "PRIDEJA" בשנת 2017, הוקרן פסטיבל סרטי הלהט"ב הראשון של ג'מייקה במשך ארבעה לילות של סרטים תיעודיים שמדגישים את מעמד זכויות אזרחי להט"ב בקנדה, ארצות הברית, אוגנדה והודו. מיקום אירועי הגאווה לשנת 2018 לא נחשפו מטעמי ביטחון.

### ארגונים

#### J-FLAG

ארגון זכויות הלהט"ב הראשון בג'מייקה "Jamaica Forum for Lesbians, All-Sexuals and Gays" נוסד בדצמבר 1998 ופועל מאז במחתרת. מאמציו העיקריים כוללים רפורמה משפטית בחוק הפלילי ביחס לאיסור קיום פעילות הומוסקסואלית בהסכמה, הסברה על מעמד זכויות להט"ב ברחבי המדינה והענקת תמיכה עבור להט"ב ג'מייקנים.

#### QCJ

"Quality of Citizenship Jamaica" שהוקם על ידי הפעילות ג'לנה ברודריק ואנג'לין ג'קסון בשנת 2013 הוא ארגון שפועל למען יצירת מרחבים בטוחים להעצמת חברי קהילת הלהט"ב הג'מייקנית. שאר מטרות הארגון מתמקדות בשיפור מעמד הבריאות בקרב נשים ונוער שמוגדרים כלהט"ב ברחבי המדינה בנושאי בריאות הנפש והגברת המודעות והמאבק במחלות ה-HIV/איידס. בביקורו באוניברסיטת איי הודו המערבית בקינגסטון, נשיא ארצות הברית ה-44 ברק אובמה שיבח את מקימת הארגון אנג'לין ג'קסון באומרו,

> "במקום לשתוק היא בחרה להתבטא והקימה ארגון משלה כדי לתמוך בנשים כמוה ולתת להן יחס, צדק, לדחוק את הסטריאוטיפים הצידה ולתת להן קצת תחושה מהכוח שלהן".
> 
> 

### אישים בולטים

מוריס טומלינסון הוא עורך דין ג'מייקני, פרופסור למשפטים ופעיל זכויות להט"ב שמתגורר כיום בטורונטו, קנדה. בשנת 2011 העיתון היומי "Jamaica Observer" (אנ') פרסם מאמר שכלל תמונה שלו עם בעלו הקנדי מטקס הנישואים שלהם. לאחר פרסום המאמר, טומלינסון החל לקבל איומי מוות רבים על רקע הומופובי ועבר לגור בטורונטו למען בטיחותו. ב-27 בנובמבר 2015 הוא הגיש תביעה לבית המשפט העליון של ג'מייקה לערעור על חוקתיות חוק איסור מעשה הסדום של המדינה באומרו "חוקי ג'מייקה שמפלילים אינטימיות בהסכמה בין גברים הופכים אותי למעשה לפושע בלתי נתפס". טומלינסון הוסיף בתביעתו שהחוק "מעודד אלימות" והוחמר במשך השנים לאחר שב-2011 החל לדרוש מהמורשע לשאת תעודה שמצהירה על היותו עבריין שעונשה שנת מאסר נוספת וקנס של מיליון דולר ג'מייקני. בפוסט שכתב בבלוג של ארגון זכויות האדם "Human Rights First" בינואר 2016 הצהיר,

> "הגשתי ערעור חוקתי נגד חוק מעשי הסדום של ג'מייקה תוך כדי ציטוט הפרת ההגנות המתוארות באמנת הזכויות והחירויות הבסיסיות של ג'מייקה בתוכן החוק. אלה כוללים בין היתר את הזכות לחירות, חופש הביטוי, פרטיות וחיי המשפחה וחופש מענישה לא אנושית, משפילה או מיחס אחר".
> 
> 

קרולין גומס (אנ') היא דוקטור לרפואה ופעילת זכויות אדם ג'מייקנית. בעבר כיהנה כמנכ"לית של ארגון קואליציית הקהילות הפגיעות הקריביות (CVC) שעובד עם אוכלוסיות באיים הקריביים שמוגדרות כפגיעות במיוחד ל-HIV/איידס ועם מחסומים חברתיים ופיננסיים שמונעים מהן טיפול רפואי הולם. לפני כניסתה לתפקיד בינואר 2014, גומס שימשה כמנכ"לית של ארגון זכויות האדם ג'מייקנים למען צדק (אנ') שאותו ייסדה בקינגסטון ב-1999 על מנת "למלא את הפער הדרוש בג'מייקה עבור קבוצה שפועלת למען זכויות האזרח, מיגור השחיתות במערכת המשפט ובמרחב הציבורי וכן חוסר איזון במערכת הכלכלית-חברתית". היא התפטרה מהתפקיד ב-2013. היא מתבטאת לעיתים קרובות לגבי מעמד זכויות אזרחי להט"ב בג'מייקה והצהירה שהרבה מהפעילות שלה בנושא נובעת מהעובדה שאחותה היא לסבית. ב-19 באוקטובר 2009 זכתה באות ההוקרה של מסדר ג'מייקה (אנ') על רקע הפעילות שלה למען שיפור מעמד זכויות האדם במדינה.

ניקולט בריאן היא פעילת זכויות נשים קווירית שידועה כאחת ממייסדות הארגון הג'מייקני העצמת נשים למען שינוי ומכהנת כמנכ"לית שלו מאז נובמבר 2017. בריאן מוגדרת כאחת מהפעילות הבולטות למען שיפור מעמד זכויות נשים צעירות במדינה והפעילות שלה דרך הארגון כוללות לעיתים קרובות עיסוק במעמדן של נשים ג'מייקניות שמוגדרות כלהט"ב.

טבלת סיכום
----------

|  |  |
| --- | --- |
| פעילות הומוסקסואלית חוקית |  (פלילי. עונש: עד 10 שנות מאסר ו/או עבודות כפייה (לא נאכף בפועל) |
| גיל הסכמה שווה לזוגות הטרוסקסואלים |  |
| חוקים נגד אפליה בתעסוקה |  |
| חוקים נגד אפליה במתן סחורות ושירותים |  |
| חוקים נגד אפליה בכל התחומים האחרים (כולל אפליה עקיפה, דברי שטנה) |  |
| נישואים חד-מיניים |  (קיים איסור חוקתי משנת 1962 שמכיר בנישואים הטרוסקסואלים בלבד) |
| הכרה בזוגיות חד-מינית (איחוד אזרחי, נישואי חוזה, ידועים בציבור) |  |
| אימוץ משותף של זוגות חד-מיניים |  |
| אימוץ ילד חורג על ידי זוגות חד-מיניים |  |
| לסביות, הומואים, טרנסג'נדרים וביסקסואלים מוצהרים רשאים לשרת בצבא |  |
| זכות לשינוי מגדר בחוק |  |
| גישה להפריה חוץ-גופית לזוגות לסביות |  |
| טיפולי המרה אסורים בחוק |  |
| פונדקאות מסחרית לזוגות גברים הומוסקסואלים |  |
| גברים המקיימים יחסי מין עם גברים רשאים לתרום דם |  |

קישורים חיצוניים
----------------

ויקישיתוף מדיה וקבצים בנושא **זכויות להט"ב בג'מייקה** בוויקישיתוף

הערות שוליים
------------

1. ↑  Benjamin Butterworth, Jamaica's Prime Minister says he'd let gay people in his government, despite gay sex being illegal, PinkNews | Latest lesbian, gay, bi and trans news | LGBTQ+ news, ‏2018-04-20 (באנגלית אמריקאית)
2. ↑  TIME.com: The Most Homophobic Place on Earth? -- Page 1, web.archive.org, ‏2006-06-19
3. ↑  Faber, Tom (2018-12-06). "Welcome to Jamaica – no longer 'the most homophobic place on Earth'". *The Guardian* (באנגלית בריטית). ISSN 0261-3077. נבדק ב-2023-04-07.
4. ↑  Wayback Machine, web.archive.org, ‏2012-07-20
5. ↑  Wayback Machine, web.archive.org, ‏2016-03-05
6. ↑  Wayback Machine, web.archive.org, ‏2013-01-21
7. ↑  Hated to Death, hrw.org
8. ↑  European Union: Parliament Calls on Jamaica to End Violence and Homophobia, Human Rights Watch, ‏2005-05-31 (באנגלית)
9. ↑  Jamaican gay rights activists hopeful of repealing anti-homosexuality law | World news | The Guardian, web.archive.org, ‏2016-10-05
10. ↑  One step closer to justice: Inter-American human rights body to examine Jamaica’s homophobic laws, Human Dignity Trust, ‏2018-10-15 (באנגלית)
11. ↑  Inter-American Commission on Human Rights to Hear Case Against Jamaica's Anti-Buggery Law | Caribbean360, web.archive.org, ‏2019-07-30
12. ↑  Nico Lang, Jamaica Could Be Next Country to Overturn Laws Banning Gay Sex, INTO (באנגלית אמריקאית)
13. ↑  Supreme Court begins hearing buggery law challenge, jamaica-gleaner.com, ‏2013-06-25 (באנגלית)
14. ↑  Michael K. Lavers, Gay Jamaica man withdraws challenge of anti-sodomy law, www.washingtonblade.com, ‏2014-09-02 (באנגלית אמריקאית)
15. ↑  Antillean Media Group, Jamaican gives up fight to repeal sodomy law, Antillean Media Group, ‏2014-08-29 (באנגלית אמריקאית)
16. ↑  Case Against Jamaican Anti-Sodomy Law Withdrawn, Human Rights First (באנגלית אמריקאית)
17. ↑  Jamaican Who Challenged Buggery Law Bullied Out of Supreme Court, www.advocate.com (באנגלית)
18. ↑  "Jamaican activist ends challenge to anti-sodomy law". *76 CRIMES* (באנגלית אמריקאית). 2014-08-29. נבדק ב-2023-04-07.
19. ↑  J. Lester Feder, This Man Is Challenging Jamaica's Ban On Homosexuality, BuzzFeed News (באנגלית)
20. ↑  Colin Stewart, Jamaican activist sues to overturn 'buggery law', Erasing 76 Crimes, ‏2015-12-08 (באנגלית אמריקאית)
21. ↑  Michael K. Lavers, Lawsuit challenges Jamaica sodomy law, www.washingtonblade.com, ‏2015-12-09 (באנגלית אמריקאית)
22. ↑  Jamaican Gay Activist Launches Constitutional Challenge – HIV Legal Network, www.hivlegalnetwork.ca
23. ↑  Constitutional challenge to Jamaica’s anti-sodomy law: Questions & Answers – HIV Legal Network, www.hivlegalnetwork.ca
24. ↑  Colin Stewart, Challenge to Jamaican anti-sodomy law gets under way, Erasing 76 Crimes, ‏2016-02-24 (באנגלית אמריקאית)
25. ↑  Colin Stewart, Jamaican Supreme Court stacks the deck against LGBT rights, Erasing 76 Crimes, ‏2016-07-11 (באנגלית אמריקאית)
26. ↑  Public Defender blocked from joining court challenge to anti-buggery laws, jamaica-gleaner.com, ‏2018-11-09 (באנגלית)
27. ↑  Public defender blocked from joining anti-buggery law court challenge | Loop News, web.archive.org, ‏2019-07-30
28. ↑  Get out of gays' bedrooms, jamaica-gleaner.com, ‏2018-12-15 (באנגלית)
29. ↑  Maurice Tomlinson, Jamaican vote on sodomy law? Get out of gays' bedrooms!, Erasing 76 Crimes, ‏2018-12-19 (באנגלית אמריקאית)
30. ↑  

	1. teamEBONY, IN HER OWN WORDS: Couple Makes History at First Lesbian Wedding in Jamaica, Ebony, ‏2012-06-07 (באנגלית אמריקאית)
31. ↑  Lesbians legally wed, jamaica-gleaner.com, ‏2012-06-04 (באנגלית)
32. ↑  PM stands firm, web.archive.org, ‏2019-06-17
33. ↑  Gay marriage fight - Activist mounts challenge to Jamaican Constitution at IACHR, jamaica-gleaner.com, ‏2019-07-26 (באנגלית)
34. ↑  Colin Stewart, Activist petitions for right to same-sex marriage in Jamaica, Erasing 76 Crimes, ‏2019-07-27 (באנגלית אמריקאית)
35. ↑  Maurice Tomlinson, Jamaica might get anti-discrimination law, Erasing 76 Crimes, ‏2013-01-04 (באנגלית אמריקאית)
36. ↑  JFLAG Jamaica - Parliamentary Submission, web.archive.org, ‏2006-06-21
37. ↑  Sexual Orientation and Human Rights in the Americas, web.archive.org, ‏2012-07-20
38. ↑  Nadia Ellis, Out and Bad: Toward a Queer Performance Hermeneutic in Jamaican Dancehall, **Small Axe** 15, 2011, עמ' 7–23
39. ↑  Soje Leslie, Buju Banton Permanently Ban "Boom Bye Bye" From His Catalog, Urban Islandz, ‏2019-03-20 (באנגלית אמריקאית)
40. ↑  Micah Fink, How AIDS Became a Caribbean Crisis, The Atlantic, ‏2009-09-22 (באנגלית)
41. ↑  No Woman No Cry: lesbians in Jamaica - Travel - GayTimes, web.archive.org, ‏2014-06-06
42. ↑  Wayback Machine, web.archive.org, ‏2014-06-06
43. ↑  Report of the Working Group on the Universal Periodic Review, documents-dds-ny.un.org
44. ↑  Wayback Machine, web.archive.org, ‏2017-03-26
45. ↑  Colin Stewart, Top 10 LGBT achievements in 2012 in Jamaica, Erasing 76 Crimes, ‏2013-01-10 (באנגלית אמריקאית)
46. ↑  Wayback Machine, web.archive.org, ‏2015-09-24
47. ↑  Q-Notes Online, web.archive.org, ‏2015-04-19
48. ↑  ‘Gay tourists welcome’ - JTB head says perception about Jamaica being hostile is wrong | Lead Stories | Jamaica Gleaner, web.archive.org, ‏2019-02-10
49. ↑  'Gay tourists welcome' to Jamaica; official says perception country is hostile is wrong - St. Lucia News Online, web.archive.org, ‏2019-02-12
50. ↑  "Jamaican gay activist murdered" (באנגלית בריטית). 2004-06-10. נבדק ב-2023-04-13.
51. ↑  Younge, Gary (2006-04-26). "Troubled island". *The Guardian* (באנגלית בריטית). ISSN 0261-3077. נבדק ב-2023-04-13.
52. ↑  Letter Urging Jamaican Government to Protect Rights Defenders and Address Violence and Abuse Based on Sexual Orientation and HIV Status (Human Rights Watch, 30-11-2004), web.archive.org, ‏2006-06-20
53. ↑  Accused in 'Steve' Harvey murder set free, jamaica-gleaner.com, ‏2014-07-15 (באנגלית)
54. ↑  UTech, Marksman condemn beating of alleged gay student, jamaica-gleaner.com, ‏2012-11-02 (באנגלית)
55. ↑  Gender-Nonconforming Teen 'Chopped And Stabbed' To Death, HuffPost UK, ‏2013-07-25 (באנגלית)
56. ↑  David McFadden, In Jamaica, transgender teen murdered by mob, USA TODAY (באנגלית אמריקאית)
57. ↑  Jamaica: Cross-Dressing Teenager Murdered, Human Rights Watch, ‏2013-08-01 (באנגלית)
58. ↑  Police: Arrest soon in cross-dresser's death - News - JamaicaObserver.com, web.archive.org, ‏2015-07-06
59. ↑  Jamaica's first public gay pride event a symbol of change: 'It felt liberating' | World news | The Guardian, web.archive.org, ‏2016-01-12
60. ↑  Lawyer: Jamaican Prime Minister has betrayed gay voters by refusing to lift buggery law · PinkNews, web.archive.org, ‏2015-05-05
61. ↑  Minority-Insight: 41-year-old Gay Man Was Murdered and Burnt By Unknown Assailants In Jamaica, web.archive.org, ‏2013-11-11
62. ↑  WATCH: Jamaican Gay Man Murdered, House Burned, www.advocate.com (באנגלית)
63. ↑  Video: 2 Men Trapped By Mob In Jamaica For "Appearing" Gay | GLAAD, web.archive.org, ‏2013-09-06
64. ↑  UPDATE: 'There was blood everywhere'... Police say slain Dexter Pottinger found face down, jamaica-gleaner.com, ‏2017-08-31 (באנגלית)
65. ↑  Colin Stewart, Jamaica: Gay panic defense in killing of Pride icon, Erasing 76 Crimes, ‏2019-04-17 (באנגלית אמריקאית)
66. ↑  Dexter Pottinger’s killer to serve 12 years in prison for the crime | Loop News, web.archive.org, ‏2019-07-31
67. ↑  Pottinger’s loved ones dissatisfied with killer’s 12-year sentence, jamaica-gleaner.com, ‏2019-05-25 (באנגלית)
68. ↑  Jamaica Gleaner News - Golding talks about policing, gays on BBC - Wednesday | May 21, 2008, web.archive.org, ‏2012-02-05
69. ↑  New Nation Coalition party launched | RJR News, web.archive.org, ‏2011-07-15
70. ↑  Jamaica activist criticizes anti-gay rhetoric by gov’t candidates in leadup to tight elections, archive.globalgayz.com
71. ↑  Colin Stewart, Jamaica: Vote coming soon on repeal of anti-gay law, Erasing 76 Crimes, ‏2013-06-07 (באנגלית אמריקאית)
72. ↑  Wayback Machine, web.archive.org, ‏2017-08-19
73. ↑  Haiti and Black Transnationalism: Remapping the Migrant Geography of Home to Harlem - Critical Essay, archive.md
74. ↑  Wayback Machine, web.archive.org, ‏2013-11-11
75. ↑  Jamaican R&B artiste challenges homo stereotypes with ‘Kingston' | Loop Jamaica, Loop News (באנגלית)
76. ↑  Toronto’s Mark Clennon Drops "Kingston" With First Music Video Shot in Jamaica to Show Romance Between Two Men, Complex (באנגלית)
77. ↑  Mark Clennon Shares New "Kingston" Video, the First Shot in Jamaica to Feature an Onscreen Romance Between Two Men, exclaim.ca
78. ↑  How AIDS Became a Caribbean Crisis - Magazine - The Atlantic, web.archive.org, ‏2011-08-09
79. ↑  Yohann R. G. White, Loraine Barnaby, Antoneal Swaby, Theo Sandfort, Mental Health Needs of Sexual Minorities in Jamaica, **International Journal of Sexual Health** 22, 2010-05-20, עמ' 91–102 doi: 10.1080/19317611003648195
80. ↑  ncbi.nlm.nih.gov, Mental Health Needs of Sexual Minorities in Jamaica
81. ↑  Sherine Andreine Powerful, Jamaica’s first LGBT Pride celebrations signal turning tides, Antillean Media Group, ‏2015-08-07 (באנגלית אמריקאית)
82. ↑  Colin Stewart, Jamaica’s first Pride gets boost from government officials, 76 CRIMES, ‏2015-08-04 (באנגלית)
83. ↑  Gay Pride participants rub shoulders with Kingston Mayor, express hope for change | Loop News Jamaica, web.archive.org, ‏2015-08-06
84. ↑  David Hudson, Ellen Page attends Pride Jamaica flash mob in Kingston, Gay Star News, ‏2015-08-03 (באנגלית בריטית)
85. ↑  Deliriously happy after Jamaica's first Montego Bay Pride, Erasing 76 Crimes, ‏2015-10-27 (באנגלית אמריקאית)
86. ↑  How was Montego Bay Pride a success? Let me count the ways, Erasing 76 Crimes, ‏2016-10-21 (באנגלית אמריקאית)
87. ↑  Thriving Montego Bay Pride boosts LGBT+ acceptance, Erasing 76 Crimes, ‏2017-10-23 (באנגלית אמריקאית)
88. ↑  LGBT march with pride inspite of fear, jamaica-gleaner.com, ‏2018-10-18 (באנגלית)
89. ↑  Montego Bay Pride is now 1,000 people strong, Erasing 76 Crimes, ‏2018-10-22 (באנגלית אמריקאית)
90. ↑  About, web.archive.org, ‏2016-04-11
91. ↑  Wayback Machine, web.archive.org, ‏2018-11-04
92. ↑  LGBT Voices for Equality: Jamaica | Human Rights First, web.archive.org, ‏2016-04-05
93. ↑  Maurice Tomlinson, web.archive.org, ‏2016-04-20
94. ↑  This Man Is Challenging Jamaica's Ban On Homosexuality, web.archive.org, ‏2017-07-20
95. ↑  Toronto lawyer challenges Jamaica's anti-homosexuality law - World - CBC News, web.archive.org, ‏2016-04-18
96. ↑  Jamaica is failing its LGBT youth | Human Rights First, web.archive.org, ‏2016-04-05
97. ↑  UNAIDS Reference Group on HIV and Human Rights, hivhumanrights.org
98. ↑  UNAIDS Reference Group on HIV and Human Rights | Dr J. Carolyn Gomes, web.archive.org, ‏2016-04-23
99. ↑  As Jamaica Reviews Its Homosexuality Ban, a Top Newspaper Is Waging an Anti-Gay Campaign, www.vice.com (באנגלית)
100. ↑  We Are Jamaicans - Carolyn Gomes | Ghostarchive, ghostarchive.org
101. ↑  Grace Virtue, On hubris and the rights of the child, Jamaica Observer, ‏2014-06-23 (באנגלית אמריקאית)

| **זכויות להט"ב** |
| --- |
| מעמד חברתי וחוקי | איחוד אזרחי • אימוץ משותף על ידי זוגות חד-מיניים • אימוץ חורג בקרב זוגות חד-מיניים • הורות להט"בית • התנגדות לזכויות להט"ב • טיפול המרה • טרנסג'נדריות ואינטרסקסואליות בספורט • נישואים חד-מיניים (מעמד משפטי) • צנזורה על נושאי להט"ב • שוויון הגירה • שינוי מגדר • שירות צבאי • תרומת דם • הומופוביה ברחבי העולם |  |
| בעולם | 

|  |  |
| --- | --- |
| אוקיאניה | אוסטרליה • איי שלמה • אי הפסחא • אי חג המולד • איי מריאנה הצפוניים • איי מרשל • איי קוקוס • איי קוק • גואם • הוואי • ואליס ופוטונה • ונואטו • טובאלו • טונגה • טוקלאו • מיקרונזיה • נאורו • ניואה • ניו זילנד • סמואה • סמואה האמריקנית • פולניזיה הצרפתית • פיג'י • פיטקרן • פלאו • פפואה גינאה החדשה • קיריבטי • קלדוניה החדשה |
| אירופה | אבחזיה • אולנד • אוסטריה • אוקראינה • אזרבייג'ן • איטליה • אי מאן • איסלנד • איי פארו • אירלנד • אלבניה • אנדורה • אסטוניה • ארמניה • בולגריה • בוסניה והרצגובינה • בלארוס • בלגיה • גאורגיה • גיברלטר • ג'רזי • גרנזי • גרמניה • דנמרק • הולנד • הונגריה • הממלכה המאוחדת • טורקיה • טרנסניסטריה • יוון • לוקסמבורג • לטביה • ליטא • ליכטנשטיין • מולדובה • מונטנגרו • מונקו • מלטה • מקדוניה הצפונית • נורווגיה • סבאלברד • סלובניה • סלובקיה • ספרד • סרביה • סן מרינו • פולין • פורטוגל • פינלנד • צ'כיה • צרפת • קוסובו • קרואטיה • קזחסטן • קפריסין • קריית הוותיקן • קפריסין הצפונית • רומניה • רוסיה • שוודיה • שווייץ |
| אמריקה | אורוגוואי • איי בהאמה • איי ג'ורג'יה הדרומית ואיי סנדוויץ' הדרומים • איי הבתולה הבריטיים • איי טרקס וקייקוס • איי פוקלנד • אנגווילה • אנטיגואה וברבודה • איי קיימן • ארגנטינה • איי הבתולה של ארצות הברית • אל סלוודור • ארובה • ארצות הברית • אקוודור • בוליביה • בונייר • בליז • ברבדוס • ברזיל • ברמודה • גואטמלה • גוואדלופ • גיאנה • גיאנה הצרפתית • ג'מייקה • גרינלנד • גרנדה • דומיניקה • האיטי • האיים הקטנים המרוחקים של ארצות הברית • הונדורס • הרפובליקה הדומיניקנית • וונצואלה • טרינידד וטובגו • מונטסראט • מקסיקו • מרטיניק • ניקרגואה • סאבא • סורינאם • סנט אוסטטיוס • סנט וינסנט והגרנדינים • סנט לוסיה • סנט מארטן • סנט קיטס ונוויס • סן ברתלמי • סן מרטן • סן-פייר ומיקלון • פוארטו ריקו • פנמה • פרגוואי • פרו • צ'ילה • קובה • קולומביה • קוסטה ריקה • קוראסאו • קנדה |
| אסיה | אבחזיה • אוזבקיסטן • אזרבייג'ן • איחוד האמירויות הערביות • אינדונזיה • איראן • אפגניסטן • אקרוטירי ודקליה • ארמניה • בהוטן • בחריין • בנגלדש • ברוניי • גאורגיה • האיים המלדיביים • הודו • הונג קונג • הפיליפינים • הרשות הפלסטינית • וייטנאם • טאיוואן • טג'יקיסטן • טורקיה • טורקמניסטן • טיבט • יפן • ירדן • ישראל • כווית • לאוס • לבנון • מונגוליה • מזרח טימור • מיאנמר • מלזיה • מקאו • נפאל • סוריה • סין • סינגפור • סרי לנקה • עומאן • עיראק • ערב הסעודית • פקיסטן • צ'צ'ניה • קוריאה הדרומית • קוריאה הצפונית • קירגיזסטן • קזחסטן • קטר • קמבודיה • קפריסין • קפריסין הצפונית • רוסיה • תאילנד • תימן |
| אפריקה | אוגנדה • אלג'יריה • אנגולה • אסוואטיני • אריתריאה • אתיופיה • בנין • בוטסואנה • בורונדי • בורקינה פאסו • גאנה • גבון • ג'יבוטי • גמביה • גינאה • גינאה ביסאו • גינאה המשוונית • דרום אפריקה • דרום סודאן • האיים הקנריים • הארצות הדרומיות והאנטארקטיות של צרפת • הטריטוריה הבריטית באוקיינוס ההודי • הרפובליקה הדמוקרטית של קונגו • הרפובליקה המרכז-אפריקאית • הרפובליקה של קונגו • זימבבואה • זמביה • חוף השנהב • טוגו • טנזניה • כף ורדה • לוב • ליבריה • לסוטו • מאוריטניה • מאוריציוס • מאלי • מדגסקר • מדיירה • מיוט • מוזמביק • מלאווי • מלייה • מצרים • מרוקו • ניגריה • ניז'ר • נמיביה • סאוטה • סאו טומה ופרינסיפה • סודאן • סומליה • סומלילנד • סיירה לאון • סיישל • סנגל • סנט הלנה, אסנשן וטריסטן דה קונה • צ'אד • קומורו • קמרון • קניה • ראוניון • רואנדה • רפובליקת סהרה הערבית הדמוקרטית • תוניסיה |
| אחר | הצהרת האו"ם בדבר נטייה מינית וזהות מגדרית • זכויות להט"ב באיחוד האירופי • זכויות להט"ב במדינות ברית המועצות לשעבר • זכויות להט"ב במזרח התיכון • זכויות להט"ב בחבר העמים הבריטי |

 |
| יחס הדת ללהט"ב | אסלאם • הדת הבהאית • הומוסקסואליות ודת • הלכה • טרנסג'נדריות ודת • יהדות • יהדות קונסרבטיבית • נצרות • סיקיזם • תנ"ך |
| לקטגוריה • לפורטל |